**УКАЗАНИЯ ЗА ОРГАНИЗИРАНЕ И ПРОВЕЖДАНЕ НА ПРИСЪСТВЕНО ОБУЧЕНИЕ И ДЕЙНОСТИ В ИНСТИТУЦИИ В СИСТЕМАТА НА ПРЕДУЧИЛИЩНОТО И УЧИЛИЩНОТО ОБРАЗОВАНИЕ**

Здравето и защитата на децата, учениците и педагогическите специалисти са от първостепенно значение при организирането и провеждането на дейности в институциите в системата на предучилищното и училищното образование.

В условията на извънредната ситуация, в която се намираме, се търсят най-адекватните мерки за осигуряване на безопасна среда, позволяваща присъствието на децата и учениците на територията на институциите в системата на предучилищното и училищното образование за осъществяване на допълнително обучение и за занимания по интереси, когато е невъзможно тези дейности да се реализират от разстояние в електронна среда.

Всички участници в образователния процес следва да са подготвени за работа в новата обстановка и да носят отговорност за своето здраве, както и за здравето на околните.

В зависимост от епидемичната ситуация предложените мерки може да бъдат актуализирани и допълвани.

1. До края на учебната 2019-2020 година допълнителните форми на педагогическо взаимодействие в детските градини през неучебното време при обучението по чл. 14, ал. 2 от Наредбата за приобщаващото образование (обучението чрез допълнителни модули на деца, за които българският език не е майчин или които не владеят добре български език) може да се провеждат с обща продължителност до 40 астрономически часа. Във всеки астрономически час се провеждат по две допълнителни форми на педагогическо взаимодействие.

2. До края на учебната 2019-2020 година допълнителното обучение по учебни предмети (по чл. 17 и по чл. 27, ал. 1, т. 1 от Наредбата за приобщаващото образование) се осъществява и за учениците, които по време на преустановените присъствени учебни часове в училище вследствие на въведените противоепидемични мерки в страната не са участвали в обучение от разстояние в електронна среда чрез използване на средствата на информационните и комуникационните технологии или частично са се обучавали с учебни материали на хартиен носител.

3. До края на учебната 2019-2020 година допълнителното обучение на учениците, които по време на преустановените присъствени учебни часове в училище вследствие на въведените противоепидемични мерки в страната не са участвали в обучение от разстояние в електронна среда чрез използване на средствата на информационните и комуникационните технологии или частично са се обучавали с учебни материали на хартиен носител, е с обща продължителност до 120 учебни часа по един или повече учебни предмети.

4. Допълнителните форми на педагогическо взаимодействие по т. 1 и допълнителното обучение по учебни предмети по т. 2 се провеждат индивидуално или в групи с до 10 деца или ученици и се осъществяват доколкото е възможно присъствено, за което детската градина или училището създава организация за стриктно спазване на предписаните противоепидемични мерки от министъра на здравеопазването, като не допуска струпване на деца, ученици и педагогически специалисти.

**I. Училища – дейности за подкрепа за личностно развитие**

**А) Допълнително обучение по образователно направление „Български език и литература“ за децата от подготвителните групи**

1. Училищата създават организация за провеждане на присъствено допълнително обучение по български език за децата от подготвителните групи (обучение чрез допълнителни модули на деца, за които българският език не е майчин или които не владеят добре български език) с цел осигуряване на възможности за постигане на компетентностите по образователното направление „Български език и литература“ и достигане на готовност за постъпване в училище (за децата, които ще постъпят в първи клас през следващата учебна година) в периода от **01 юни до края на учебната 2019-2020 година** при осигурени строги санитарно-хигиенни условия и прилагане на необходимите противоепидемични мерки.

2. Допълнителното обучение се организира и провежда на територията на училищата само след изразено съгласие от страна на родителите за неговото провеждане. Включването на децата в допълнително обучение се осъществява по преценка на учителя на съответната група.

3. Допълнителното обучение се провежда индивидуално или в групи с до 10 деца. Групите се сформират с деца от една и съща група. При обективни обстоятелства групите може да се сформират и с деца от различни групи, но при спазване на посочено ограничение за брой деца в група.

3. Броят на допълнителните форми на педагогическо взаимодействие се определя от потребностите на всяко дете, като общата продължителност за допълнителното обучение на едно дете за периода по т. 1 е **до 40 астрономически часа**. Във всеки астрономически час се провеждат по две допълнителни форми на педагогическо взаимодействие.

4. Дневната продължителност на допълнителното обучение за децата не може да надвишава **2 астрономически часа**, като извън това време се осигурява и време за почивка от най-малко 45 минути, разпределени по 15 минути.

**Б) Допълнително обучение по учебни предмети**

1. Училищата създават организация за провеждане на присъствено допълнително обучение по учебни предмети на учениците на територията на училищата за преодоляване на пропуските в учебното съдържание с цел предотвратяване на риска от отпадане от училище и го осъществяват в периода от **01 юни до края на учебната 2019-2020 година** при осигурени строги санитарно-хигиенни условия и прилагане на необходимите противоепидемични мерки.

2. Допълнителното обучение се провежда индивидуално или в групи с до 10 ученици. Групите се сформират с ученици от един и същи клас. При обективни обстоятелства групите може да се сформират и с ученици от различни класове при спазване на посоченото ограничение за брой ученици в групата.

3. Броят часове за всеки ученик се определя от потребностите му, като общата продължителност на допълнителното обучение на един ученик е **до 120 учебни часа** по един или повече учебни предмети.

4. Дневната продължителност на допълнителното обучение на учениците е **до 4 учебни часа**.

**В) Занимания по интереси**

1. Училищата създават организация за провеждане на занимания по интереси по възможност присъствено и при осигурени строги санитарно-хигиенни условия и прилагане на необходимите противоепидемични мерки.

2. Училищата създават организация и за провеждане на занимания по интереси от разстояние в електронна среда чрез използване на средствата на информационните и комуникационните технологии, когато това е възможно, минимум **2 учебни часа** дневно.

3. Заниманията по интереси се провеждат:

- със средства, осигурени от държавния бюджет;

- със средства по проект „Подкрепа за успех“ по Оперативна програма „Наука и образование за интелигентен растеж“ 2014 – 2020 г.;

- със средства от общински програми.

4. Заниманията по интереси се провеждат по решение на училището и след информирано съгласие на родителите.

5. Заниманията по интереси се провеждат в групи с до 20 ученици.

**Г) Общи изисквания**

1. След приключване на учебното време до края на учебната 2019-2020 година в училищата се осъществяват поне два астрономически часа работа, свързана с обща подкрепа за личностно развитие по чл. 178, ал. 1, т. 2, 4, 5 и 7 от Закона за предучилищното и училищното образование.

2. Допълнителното обучение и заниманията по интереси се провеждат по график за отделните групи, който има за цел да не допуска струпването на всички деца и ученици по едно и също време.

3. Допълнителното обучение и заниманията по интереси с учениците се извършват при използване на индивидуални предпазни средства от педагогическите специалисти – маска/шлем, при липса на повишена телесна температура и на симптоми на остро респираторно заболяване (треска, отпадналост, мускулни болки, зачервено гърло, хрема, кашлица, затруднено дишане и др.).

4. В сградата и в двора на училището не се допускат родители, с изключение на родителите на децата от подготвителните групи, които се допускат в двора, но не и в сградата на училището.

5. Преимуществено и при подходящи климатични условия директорът на училището организира изнесени класни стаи в двора на училището за децата и учениците, в които се провежда допълнително обучение и занимания по интереси, при осигурено минимално отстояние от 1,5 метра между присъстващите (с изключение на децата от подготвителните групи) и обособени зони за отделните групи от деца и ученици.

6. За осигуряване на условия за участие в допълнителното обучение на учениците от защитените и средищните училища, в рамките на определените единични разходи по Дейност 3 и Дейност 4 на проект „Подкрепа за успех“ по ОП НОИР са допустими транспортните разходи за пътуващите ученици, както и разходите за подкрепителна закуска (пакетирана) и вода на учениците за времето на обучението. За провеждане на допълнително обучение и занимания по интереси на открито в рамките на определените единични разходи по проекта са допустими разходите за закупуване на шатри без страни, както и на подходящо оборудване (маси и столове), които може да се използват при външни условия и да се дезинфекцират.

7. За осигуряване на условия за участие в допълнителното обучение на децата от подготвителните групи в рамките на определените единични разходи по Дейност 1 на проект „Активно приобщаване в системата на предучилищното образование“ по ОП НОИР са допустими разходите за закупуване на шатри без страни, както и на подходящо оборудване (маси и столове), които може да се използват при външни условия и да се дезинфекцират.

8. Влизането на децата и учениците в сградата на училището се извършва по предварително оповестен график и след проведен медицински филтър. С цел спазване на физическа дистанция между децата и учениците училището отваря всички възможни входове.

9. При провеждането на учебните часове и на заниманията по интереси в класните стаи се осигурява минимално отстояние от 1,5 метра между присъстващите. Всяка група се разпределя в отделна класна стая.

 10. Групите, които провеждат допълнително обучение и занимания по интереси в класните стаи, се ситуират по възможност на по-голямо разстояние една от друга с цел недопускане по време на учебните часове и почивките между тях на физически контакт между децата и учениците и педагогическите специалисти от отделните групи.

11. По време на провеждане на допълнителното обучение и на заниманията по интереси в училище се осъществяват засилени противоепидемични мерки в работните и санитарните помещения, както и в коридорите, в т.ч. дезинфекция, проветряване и недопускане на хора с прояви на симптоми на остро респираторно заболяване. Осигуряват се необходимите материали за спазване на здравните изисквания – маски/шлемове, дезинфектанти за ръце и повърхности с вирусоцидно или частично/ограничено вирусоцидно действие, течен сапун, хартия за подсушаване на ръцете, алкохолни влажни кърпички, продукти за почистване, ръкавици и др.). В началото на занятията педагогическите специалисти инструктират децата и учениците за спазване на изискванията за лична хигиена. Осигуряват се информационни материали за хигиена на ръцете, спазване на физическа дистанция, правилно поставяне и сваляне на маски, респираторен етикет (плакати, брошури, информационни табла и др.), които се поставят на видни места.

Необходимо е да се наблегне на хигиената на ръцете и респираторния етикет:

* осигурява се подходящ дезинфектант за ръце, сапун топла вода. Дезинфектантите за ръце се поставят на входовете, изходите и местата за провеждане на дейностите;
* напомня се за миенето на ръцете с течен сапун и топла вода или за почистване с дезинфектант;
* осигурява се необходимото количество еднократни хартиени кърпички и място за тяхното подходящо изхвърляне (в кошче с капак).

Определят се почистващи и дезинфекционни средства за всички хоризонтални и често докосвани повърхности и санитарни помещения, които се почистват и дезинфекцират поне *два пъти* дневно и *при замърсяване*.

Видимо мръсните повърхности първо се почистват с почистващ препарат и след това се използва дезинфектант с вирусоцидно или частично/ограничено вирусоцидно действие, като стриктно се спазват инструкциите на производителя за начин на използване, дозиране и време на контакт.

**II. Центрове за подкрепа за личностно развитие и Национален дворец на децата**

1. Центровете за подкрепа за личностно развитие (ЦПЛР) и Националният дворец на децата (НДД) създават организация за присъствено провеждане на занимания с децата и учениците и го осъществяват в периода от **01 юни до края на учебната 2019-2020 година** по решение на ЦПЛР или НДД и след информирано съгласие на родителите, както и при осигурени строги санитарно-хигиенни условия и прилагане на необходимите противоепидемични мерки.

2. ЦПЛР и НДД създават организация и за провеждане на занимания по интереси от разстояние в електронна среда чрез използване на средствата на информационните и комуникационните технологии, когато това е възможно, минимум **2 учебни часа** дневно.

3. Препоръчително е да се осъществяват такива занимания, които може да се провеждат на открито.

4. Децата и учениците в отделните групи са до 20 на брой.

5. Децата и учениците са на отстояние един от друг поне на 1,5 метра за времето, в което работят и са заедно в помещения на ЦПЛР или НДД.

6. Препоръчва се преимуществено провеждане на индивидуални и колективни спортни занимания на открито без състезателен характер и без публика при спазване на всички противоепидемични мерки, разпоредени от министъра на здравеопазването.

 **III. Центрове за специална образователна подкрепа**

1. Центровете за специална образователна подкрепа (ЦСОП) създават организация за осъществяване на присъствено обучение и на присъствена терапевтично-рехабилитационна подкрепа на деца и ученици със специални образователни потребности на територията на ЦСОП от **01 юни 2020 г.** след информирано съгласие на родителите, както и при осигурени строги санитарно-хигиенни условия и прилагане на необходимите противоепидемични мерки, като същите дейности може да продължат **до края на учебната 2019-2020 година.**

2. Дневната продължителност на присъственото обучение на децата и учениците със специални образователни потребности в ЦСОП) е до **4 учебни часа** на ден, а на терапевтично-рехабилитационната подкрепа – до **2 учебни часа** на ден.

3. Учениците са на отстояние един от друг поне на 1,5 метра за времето, в което работят и са заедно в помещения на ЦСОП.

4. Ръководителят на паралелката договаря съвместно със семейството на ученика възможностите за присъствено обучение и присъствена терапевтично-рехабилитационна подкрепа в ЦСОП, доколкото това е възможно, или за индивидуално консултиране и работа от разстояние в електронна среда с педагогическите специалисти и/или с други специалисти според индивидуалните образователни потребности на ученика.

5. В случай че обучението и терапевтично-рехабилитационната подкрепа се осъществяват присъствено в ЦСОП, директорът на ЦСОП създава организация за стриктно спазване на предписаните противоепидемични мерки от министъра на здравеопазването и за недопускане на струпване на ученици и специалисти.

6. Установяването на придобитите компетентности като очаквани резултати от обучението по индивидуалните учебни програми се осъществява от учителите и други педагогически специалисти в ЦСОП в сътрудничество с училището на ученика при условията на чл. 150, ал. 3 от Наредбата за приобщаващото образование.

**IV. Регионални центрове за подкрепа на процеса на приобщаващото образование**

1. Регионалните центрове за подкрепа на процеса на приобщаващото образование (РЦПППО) създават организация за осъществяване на присъствена индивидуална и групова терапевтично-рехабилитационна подкрепа с деца и ученици със специални образователни потребности от **01 юни 2020 г.** след информирано съгласие на родителите, както и при осигурени строги санитарно-хигиенни условия и прилагане на необходимите противоепидемични мерки, като същите дейности може да продължат **до края на учебната 2019-2020 година.**

2. Терапевтично-рехабилитационната подкрепа на дете/ученик или на една група деца/ученици със специални образователни потребности е с продължителност **30 минути** на ден и се провежда в специално помещение в РЦПППО, училище, ЦПЛР, дезинфекцирано съгласно необходимите изисквания.

3. Между отделните терапевтични сесии в работното помещение се осигурява времетраене от поне 40 минути.

4. След приключване на работата с всяко дете/ученик или с всяка група деца/ученици се дезинфекцира работното пространство.

5. Терапевтичните сесии се провеждат не повече от два пъти седмично.

6. В работните терапевтични сесии се използват материали, които може да бъдат дезинфекцирани след всяка употреба.

7. Терапевтите и родителите носят лични предпазни средства – маски/шлемове и калцуни, през цялото време на терапевтичните сесии и на престоя в сградата на образователната институция.

 8. Резултатите от терапевтичните сесии се отразяват в плановете за подкрепа на всяко дете или ученик със специални образователни потребности.

9. Директорът на съответната образователна институция, в която се предоставя терапевтично-рехабилитационната подкрепа, е длъжен да направи инструктаж на всички работещи преди началото на процеса.

**V. При организиране на дейностите в училищата, ЦПЛР, НДД, ЦСОП и РЦПППО:**

1. *Директорите:*
* изграждат среда за бърза и лесна комуникация с родителите, в която могат бързо да информират родителите за правилата за работа и да планират разпределянето на учениците в групи;
* изготвят съвместно с медицинското лице протокол за почистване и дезинфекция, като почистването и дезинфекцията не се извършва в присъствието на ученици;
* изготвят разпределение на педагогическите специалисти, които поемат групите, и график за работа им, който ежеседмично се актуализира.
1. *Родителите:*
* декларират обстоятелството, че не им е известно детето им да е било в контакт със заразно болни, няма признаци на заразна болест или положителен резултат за COVID-19, както и че не е поставено под карантина за COVID-19. В декларацията посочват, че са запознати и солидарно отговорни за спазването на правилата на работа в институцията;
* не водят детето си в институцията, ако забележат признаци на заболяване и/или повишена телесна температура;
* подкрепят усилията на институцията за спазване на правила, хигиена и психично здраве на детето им;
* не водят детето си в институцията, ако забележат признаци на заболяване и/или измерят температура по-висока от 37,3 градуса;
* организират незабавното вземане на детето си в случаите, когато бъдат уведомени, че то проявява признаци на заболяване;
* придружават детето си само до институцията, без да влизат в двора и в сградата, освен ако не бъдат помолени за това, но в този случай стриктно спазват изискванията за хигиена на ръцете, дихателен етикет и физическа дистанция;
* осигуряват поне два броя маски, в случай че носенето на маска е по препоръка на лекуващия/личния лекар на детето.

*3. Педагогическите специалисти, медицинските специалисти и непедагогическият персонал:*

* запознават се срещу подпис поне един ден преди отваряне на институцията за присъствени дейности с правилата за работа в създадената извънредна ситуация и ги спазват стриктно;
* измиват ръцете си, дезинфекцират се и поставят необходимите предпазни средства (маска/шлем) веднага след влизане в институцията;
* в случай че използват контактен термометър го дезинфекцират след всяка употреба;
* предлагат на децата и учениците занимания и дейности, които подкрепят емоционалното им развитие и преодоляване на тревожността им, свързана с извънредната ситуация.

*4. Лицата, които отговарят за хигиената в сградата:*

* проветряват всички помещения често за поне 10 мин – сутрин, преди пристигане на децата и учениците, по време на излизане в почивки, при почистване на помещенията и в края на работния ден;
* извършват дезинфекция на помещенията поне четири пъти дневно;
* почистват тоалетните с почистващи препарати и ги дезинфекцират поне два пъти дневно;
* почистват и дезинфекцират чинове/маси, столове и други повърхности и точки за контакт най-малко два пъти дневно;
* изпразват кофите за боклук поне три пъти дневно, след което ги измиват и дезинфекцират;
* ползват дезинфектанти, които са включени в Регистъра на биоцидите, за които има издадено разрешение за предоставяне на пазара по реда на Закона за защита от вредното въздействие на химичните вещество и смеси, публикуван на електронната страница на Министерството на здравеопазването.